Conform art. 13, alin. (1), lit. c) din Metodologia de acordare a burselor aprobată prin Hotărârea de Guvern nr. 732/2025, bursa socială pentru motive medicale se poate acorda „elevilor care au deficiențe/afectări funcționale produse de boli, tulburări sau afecțiuni ale structurilor și funcțiilor organismului, încadrate conform criteriilor din anexa nr.1 la Ordinul ministrului sănătății și al ministrului muncii, familiei, protecției sociale și persoanelor vârstnice nr.1306/1883/2016 pentru aprobarea criteriilor biopsihosociale de încadrare a copiilor cu dizabilități în grad de handicap și a modalităților de aplicare a acestora, cu modificările și completările ulterioare, și structurate tipologic conform aceluiași act normativ, fără a se lua în considerare nivelul venitului mediu pe membru de familie;”.
Același articol, la alin. (4) prevede că „Acordarea burselor sociale pentru motive medicale se face pe baza certificatului de încadrare în grad de handicap sau a certificatului eliberat de medicul specialist (tip A5), cu luarea în evidență de către medicul de la cabinetul școlar/medicul de familie - acolo unde nu există medic școlar”.
În situația în care se atașează certificatul de încadrare în grad de handicap la cererea pentru acordarea bursei sociale pentru motive medicale, solicitarea se aprobă.
Dacă la cererea pentru acordarea bursei sociale pentru motive medicale se atașează doar certificatul medical de tip A5, pe acesta trebuie să se regăsească boala care produce deficiența/afectarea funcțională încadrată în criterii și structurată tipologic conform Anexei nr. 1 la Ordinul ministrului nr. 1306/1883/2016.
Atenție! La art. 10, alin. (2) din Ordinul ministrului nr.1306/1883/2016, „Denumirea bolii nu constituie deficiență/afectare funcțională și nici dizabilitate”.
Conform art. 28 din Ordinul 1305/2016 „eliberarea certificatului medical tip A5 (...) se face numai de către medicii de specialitate din unitățile abilitate de DSP să elibereze aceste certificate”.
Mai precizăm că, alte documente medicale, atașate la certificatul de tip A5 care conține doar denumirea unei boli, nu pot sta la baza acordării bursei sociale pe motive medicale, conform prevederilor art. 13, alin. (4) din Metodologia de acordare a burselor.
Având în vedere prevederile legale menționate anterior, dacă boala/bolile copilului se încadrează în unul din criteriile din Anexei nr. 1 la Ordinul ministrului nr. 1306/1883/2016, criterii menționate în certificatul de tip A5, se poate aproba bursă socială conform art. 13, alin. (1), lit. c) din Metodologia-cadru de acordare a burselor aprobată prin Hotărârea de Guvern nr. 732/2025.
